سلطان سعید خان، شرقی جاغاتای خانلیغینین خاقانی اوْلان احمدخانین اۆچونجو اوْغلو، یارکند خانلیغینین قوُروچوسو دیر. سعید خان ۸۹۲-جی هیجری ایلده تورفان‌دا آنادان اوْلوب‌دور. اوْن‌دؤرد یاشیندا، داییسی محمود خانین، شیبانلی اؤزبک خان قارشیسیندا اوْلان ساواشینا یاردیم اوْلماق اۆچون، تاشکنته گئدیب‌دیر. بوُ ساواشدا جاغاتای خانلیغینین اوردوسو اوُدوزوب ساواش میدانیندان قاچاندا سعید خان بیر اوْخ ایله یارالانیب اسیر اوْلور. بیر ایلدن سوْنرا سعید خان اسارت‌دن قاچیب اؤزون یئنه داییسی محمود خانا یئتیریر. سلطان سعید خان بیر مدت محمود خان یانیندا خیدمت ائدیب اوْنون اردمسیزلیگین گؤرندن سوْنرا ایصلاح فیکرینه تۆشوب 200دن آرتیق ساواشچی ایله اوْندان آیریلیر. محمود خان اؤز گۆجون بو ایشدن سوْنرا تهلۆکه ده گؤروب اؤز اوْردوسون سعید خانا قارشی یوْللاییر. بو ساواش دا سعید خان اسیر اوْلوب و ایکی ایل محمود خانین طرفیندن نظر آلتینا آلینیر. بو ایکی ایللیک چاغ دا سعید خان اؤزی ایله بیر فیکرده اوْلان آداملاری اؤز دؤره‌سینه ییغیب 913-نجی هیجری ایلده یئتتی سوُنین والیسی اوْلان کیچیک قارداشی، خلیل سلطانین یانینا قاچیب، محمودخانین خانلیغین ییخماق اۆچون حربی حرکتلره باشلاییر.